

**KOMUNA E GRAÇANICËS**

*Graçanicë, 29.06.2020*

**Thirrje publike për ofrimin e mbështetjes financiare publike për financimin e projekteve/programeve të OJQ-ve për fushën e kulturës, rinisë dhe sportit**

**1.** Komuna e Graçanicës u bënë thirrje të gjitha organizatat joqeveritare (OJQ), të regjistruara dhe programi i punës i të cilave është i fokusuar në fushën e kulturës, rinisë dhe sportit, të aplikojnë për mbështetjen financiare për zbatimin e projektit të promovimit dhe zhvillimit të kulturës, sportit dhe edukimit të rinisë.

**2.** OJQ-të në përputhje me këtë Thirrje publike mund të aplikojnë me projektet/programet e tyre për aktivitetet e mëposhtme:

* Klubet sportive;
* Sportistët e talentuar dhe suksesshëm;
* Garat sportive;
* Shoqatat amatore (ansamblet);
* Teatrot amatore;
* Festivalet;
* Botimi i librave;
* Ekspozita e pikturave;
* Pjesëmarrja në festivalet jashtë territorit të komunës;
* Promovimi i talenteve të reja;
* Ngjarjet kulturore.

**3.** OJQ-ja mund të paraqesë vetëm një projekt të veçantë në kuadër të kulturës dhe një projekt të veçantë në kuadër të rinisë dhe sportit, i cili do të përfshijë dhe kontribuojë në promovimin e aktivitetit të paraparë me pikën 2 të kësaj Thirrjeje publike. Nuk mund të paraqitet një projekt i cili do të përmbajë aktivitetet nga të dy fushat, por ekskluzivisht ndaras për secilën fushë. Për projektet e komuniteteve pakicë në fushën e kulturës, rinisë dhe sportit paraqitet një projekt.

**4.** Vlera e përgjithshme e planifikuar e Thirrjes publike është 45.000 (dyzet e pesë mijë) euro, nga e cila për:

* Kulturën - 15.000 (pesëmbëdhjetë mijë) euro
* Rininë dhe sportin - 15.000 (pesëmbëdhjetë mijë) euro
* Komunitetet pakicë për fushën e kulturës, rinisë dhe sportit - 15.000 (pesëmbëdhjetë mijë) euro

Shuma minimale e mbështetjes financiare që mund të alokohet për çdo projekt individual është 500 (pesëqind) euro, ndërsa shuma maksimale për një projekt është 5.000 (pesë mijë) euro.

**5**. Afati i fundit për dorëzimin e propozimit është 15 ditë pune nga dita e publikimit të Thirrjes publike, përkatësisht dita e fillimit është 30.06.2020, ndërsa dita e fundit për dorëzimin e propozimit është 20.07.2020.

**6.** Të drejtë aplikimi kanë OJQ-të që janë të regjistruara në regjistrin e organizatave joqeveritare të R.Kosovës, me seli në territorin e Komunës së Graçanicës dhe të cilat veprojnë dhe janë të regjistruara së paku një vit para datës së publikimit të Thirrjes publike.

OJQ-ja aplikuese duhet të paraqesë dëshmi se gjatë një viti është marrë me organizimin e ngjarjeve kulturore ose sportive, si dhe nëse ka qenë përfituese e mjeteve financiare të ndara nga Komuna e Graçanicës, të njëjtat mjetet i ka justifikuar duke paraqitur raportin financiar. Për projektet e komuniteteve pakicë në fushën e kulturës, rinisë dhe sportit, të drejtë aplikimi kanë OJQ-të nga radhët e komuniteteve pakicë në Komunën e Graçanicës, të cilat i përmbushin kushtet e lartpërmendura.

Pas nënshkrimit të kontratës, OJQ duhet të paraqesë prova se personi përgjegjës në OJQ dhe menaxheri i projektit nuk janë nën hetime për vepra penale, si dhe prova se OJQ-ja ka zgjidhur çdo çështje të hapur rreth pagesës së kontributeve dhe tatimeve të papaguara.

**7**. Propozimet do të dorëzohen vetëm në kuadër të formularit të paraparë, të cilin së bashku me Udhëzimet për aplikantët, janë në dispozicion në faqen e internetit të *Komunës së Graçanicës- kk.rks-gov.net/gracanice/sr/.*Dokumentet e kompletuara duhet të dërgohen me postë ose personalisht, në adresën e mëposhtme: *Komuna e Graçanicës, rruga “Car Lazar”p.n. 10500 Graçanicë.*

Procesi i pranimit, hapjes dhe shqyrtimit aplikacioneve, vlerësimit të aplikacioneve, kontraktimi, resurset, koha dhe mënyra e parashtrimit të ankesave, trajtimi i dokumenteve dhe kalendarin tregues i zbatimit të thirrjes janë të detajuara në Udhëzimin për aplikuesit.

Do të konsiderohen vetëm propozimet që janë paraqitur brenda afatit për paraqitjen e aplikacioneve dhe në formë të përcaktuar me Thirrjen publike.

**8.** Të gjitha çështjet në lidhje me thirrjen publike mund të sqarohen vetëm në mënyrë elektronike, duke dërguar e-mail në adresën: opstinagracanica@gmail.com.

(v.v.)

Kryetari i Komunës

\_\_\_\_\_\_\_\_\_\_\_\_\_\_

Srđan Popović

Vendimi i dorëzohet:

- Kabinetit të kryetarit të komunës

- Drejtorisë së Buxhetit dhe Financave

- Drejtorisë së Administratës së Përgjithshme

- Arkivit